ธีระชัยเบรกโต้งใช้อำนาจปลดผู้ว่าฯธปท.
"ธีระชัย"ชี้รมว.คลังมีอำนาจปลดผู้ว่าธปท.แต่ต้องแสดงเหตุผลที่ชัดเจนซึ่งขณะนี้ยังไม่มีการกระทำใดที่เข้าข่ายผิดกม.
2 พ.ค. 2556

"ธีระชัย"ชี้รมว.คลังมีอำนาจปลดผู้ว่าธปท.แต่ต้องแสดงเหตุผลที่ชัดเจนซึ่งขณะนี้ยังไม่มีการกระทำใดที่เข้าข่ายผิดกม. 
นายธีระชัย ภูวนาถนรานุบาล อดีตรัฐมนตรีว่าการกระทรวงการคลัง เขียนข้อคววามลงแฟนเพจในเฟซบุ๊ก Thirachai Phuvanatnaranubala ว่า มีผู้สื่อข่าวสอบถามผมว่ารัฐมนตรีคลังมีอำนาจในการปลดผู้ว่าแบงค์ชาติหรือไม่ พรบ. ธนาคารแห่งประเทศไทย มาตรา 28/19 กำหนดการพ้นตำแหน่งโดยการดำเนินการของรัฐมนตรีคลังไว้สองข้อ
(4) คณะรัฐมนตรีมีมติให้ออกโดยคําแนะนําของรัฐมนตรีเพราะมีความประพฤติเสื่อมเสียอย่างร้ายแรงหรือทุจริตต่อหน้าที่
(5) คณะรัฐมนตรีมีมติให้ออกโดยคําแนะนําของรัฐมนตรีหรือการเสนอของรัฐมนตรีโดยคําแนะนําของคณะกรรมการธปท. เพราะบกพร่องในหน้าที่อย่างร้ายแรง หรือหย่อนความสามารถโดยมติดังกล่าวต้องแสดงเหตุผลในการให้ออกอย่างชัดแจ้ง
ตอบว่ามีอำนาจครับ แต่ต้องแสดงเหตุผลอย่างชัดแจ้ง
ขณะนี้รัฐมนตรีคลังขัดแย้งกับผู้ว่าในงานนโยบาย จึงไม่เข้าลักษณะที่จะใช้ (4) ได้ เพราะไม่มีการประพฤติเสื่อมเสียอย่างร้ายแรงหรือทุจริตต่อหน้าที่ ส่วนการใช้ (5) นั้น รัฐมนตรีทำได้โดยตนเอง แต่ต้องพิสูจน์ว่ามีการบกพร่องในหน้าที่อย่างร้ายแรง หรือหย่อนความสามารถ
สิ่งที่กฎหมายกำหนดให้เป็น KPI สำหรับผู้ว่านั้น มีเฉพาะเป้าหมายเงินเฟ้อ ที่แบงค์ชาติต้องตกลงกับกระทรวงคลังทุกปี และขณะนี้ยังไม่เกินเป้า จึงยังไม่สามารถใช้เรื่องเงินเฟ้อในการอ้างเหตุ
สิ่งที่รัฐมนตรีพูด แต่กฎหมายมิได้กำหนดไว้ คือผลขาดทุนของ ธปท. แต่ถ้าจะอ้างเรื่องนี้ ก็จะมีปัญหาว่าขาดทุนที่เกิดขึ้นในช่วงเวลาที่ผู้ว่าคนนี้อยู่ในตำแหน่งนั้น ส่วนใหญ่เกิดจากการซื้อดอลลาร์ที่เกิดขึ้นในอดีต ก่อนหน้าที่ผู้ว่าคนนี้เข้าไปรับตำแหน่ง ดังนั้น จะเหมาให้ผู้ว่าคนนี้รับผิดคนเดียว คงไม่ได้
สิ่งที่พูดอีกเรื่องหนึ่ง คือการที่เงินบาทแข็งและกระทบส่งออก แต่ถ้าจะอ้างเรื่องนี้ ก็จะมีปัญหาว่าผู้ว่าเขาไม่ได้เป็นคนทำให้เงินบาทแข็ง เงินบาทมันแข็งเอง ในอดีต แบงค์ชาติเคยเข้าไปแทรกแซงด้วยการซื้อดอลลาร์เพื่อชะลอการแข็งค่า แต่ประธาน ธปท. เขาไม่เห็นด้วยเพราะจะทำให้แบงค์ชาติขาดทุน ผู้ว่าเขาจึงไม่ได้เข้าไปแทรกแซงหนักมือเหมือนดังในอดีต
ที่จริงเมื่อเช้านี้ คุณสมชาย สกุลสุรรัตน์ ได้กรุณาชี้ให้ผมเห็นประเด็นว่า สาเหตุหนึ่งที่บาทแข็ง เนื่องจากรัฐบาลออกพันธบัตรกู้เงินมากเกินไป เปิดช่องให้เงินทุนต่างชาติไหลเข้ามาในตลาดพันธบัตร ดังนั้น รัฐบาลเป็นคนทำให้เงินบาทแข็ง ไม่ใช่แบงค์ชาติ
สิ่งที่พูดอีกเรื่องหนึ่ง คือการดื้อไม่ลดดอกเบี้ย แต่เรื่องนี้ไม่ใช่อำนาจของผู้ว่า แต่เป็นของคณะกรรมการนโยบายการเงิน ผู้ว่าเป็นเพียงกรรมการคนหนึ่ง ถ้าจะปลดก็ต้องปลดกรรมการทั้งชุดเสียโน่น
สรุปแล้วผมเห็นยังไม่เห็นว่าการดำเนินการของผู้ว่าในเรื่องต่างๆ นั้น จะมีเรื่องใดที่จะเข้าลักษณะของกฎหมายที่จะปลดผู้ว่าโดยชอบธรรมได้เลย